Similiter etiam facta est commutatio inter Abbatem Besuesem nomine Seraphin, et Abbatem Theutonem Monasterii sancti Leodegarii, quod Campellense nominatur, cujus series ita se habet. § Auxiliante Domino nostro Jhesu Christo placuit, atque convenit coram Domno Alberico Lingonensi Episcopo, inter Abbatem Seraphin, et Theuthonem Abbatem de Monasterio sancti Leodegarii, ut aliquid de terris sancti Petri Besuensis, et sancti Leodegarii, pro communi oportunitate mutare deberent, quod ita fecerunt. Dedit Theutho Abbas de parte sua ad partem Seraphin, coram Alberico Episcopo in cœnobio S. Petri Besuensis, curtile unum situm in villa Besua. Habet idem curtile in longo perticas arpennales XLVIII, et in transverso perticas arpennales III, et pedales septem. De utroque latere terra sancti Petri est. Dedit autem Albericus Episcopus, et Seraphin Abbas de terra sancti Petri Besuensis, ad partem Theutonis Abbatis sancti Leodegarii, curtile unum situm in villa Baciaco. Terminatur autem ab uno latere terra Flaviniacensis Monasterii, et habet perticas arpennales XVI, et in transverso perticas arpennales V. Similiter in alio loco in ipsa fine Basciacense peciolam unam de terra, quæ habet in longum perticas arpennales VIII, et in transverso perticas arpennales IIII. Si quis vero, quod nec fieri credimus, de heredibus nostris, aut qualibet persona contra hanc commutationem venire conatus fuerit, inferat ei, cui litem intulerit, duas untias de auro. Actum Fonte-Besua Monasterio publico III Kalend April. anno XIII Imperii Domni Hlucdovici Imperatoris.